VSRS Sklep II DoR 568/2019
Sodna praksa Vrhovnega sodišča, 2020-01-30

Jan Zobec (preds.), Tomaž Pavčnik (poroč.), mag. Nina Betetto

dopuščena revizija - bistvena kršitev določb pravdnega postopka pred sodiščem druge stopnje - sprememba dejanskega stanja brez pritožbene obravnave - načelo neposrednosti

Revizija se dopusti glede vprašanja a ali sme pritožbeno sodišče brez izvedbe glavne obravnave ugotoviti drugačno dejansko stanje, kot ga je ugotovilo prvostopenjsko sodišče, če se ugotovljeno dejansko stanje opira na izpovedi strank in prič.

Predlogu se ugodi tako, da se revizija dopusti glede vprašanja: Ali sme pritožbeno sodišče brez izvedbe glavne obravnave ugotoviti drugačno dejansko stanje, kot ga je ugotovilo prvostopenjsko sodišče, če se ugotovljeno dejansko stanje opira na izpovedi strank in prič?

1. Sodišče prve stopnje je zavrnilo primarni tožbeni zahtevek za ugotovitev ničnosti pogodbe o dosmrtnem preživljanju, sklenjene med toženo stranko in pokojno A. A. (I. točka izreka). Prav tako je zavrnilo podredni zahtevek za razveljavitev te iste pogodbe (II. točka izreka). Tožnici je v plačilo naložilo toženkine pravdne stroške (III. točka izreka).

2. Višje sodišče je pritožbi tožnika delno ugodilo in sodbo sodišča prve stopnje (v zvezi s popravnim sklepom) spremenilo tako, da je ugotovilo ničnost sporne pogodbe. Toženi stranki je naložilo, da vzpostavi prejšnje zemljiškoknjižno stanje in da tožnici povrne pravdne in pritožbene stroške.

3. Zoper takšno sodbo predlog za dopustitev revizije pravočasno vlaga toženka. Vrhovnemu sodišču dopustitev predlaga zaradi odločitve o vprašanjih:

1. Ali sme pritožbeno sodišče brez oprave glavne obravnave ugotoviti drugačno dejansko stanje, kot ga je ugotovilo prvostopno sodišče, če je tega pri izvajanju dokazov, tudi zaslišanju strank in prič vodilo drugačno materialno oziroma procesno gledanje, kot ga vidi drugostopno sodišče?

2. Ali je pogodba o dosmrtnem preživljanju, sklenjena na pobudo in željo preživljanke, s katero si ta od preživljalke, ki ji zaradi preteklega ravnanja zaupa, želi zagotoviti pomoč v starostni onemoglosti, ki jo zaznamuje slabo zdravstveno stanje, zaradi neobstoja kavze nujno nična v primeru, če preživljalka ve za resnost zdravstvenega stanja preživljanke in če prevzetih obveznosti po sklenjeni pogodbi ne prične neposredno izvrševati, ker je preživljanka pred tem umrla v bolnišnici?

3. Ali lahko takšna pogodba o dosmrtnem preživljanju, navedena v prejšnjem odstavku, v primeru ničnosti konvalidira, če je bil preživljankin osnovni pogodbeni namen prenos lastninske pravice na predmetu te pogodbe na preživljalko?

5. Vrhovno sodišče dopusti revizijo, če je od njegove odločitve mogoče pričakovati odločitev o pravnem vprašanju, pomembnem za zagotovitev pravne varnosti, enotne uporabe prava ali za razvoj prava preko sodne prakse (prvi odstavek 367. a člena ZPP). Ti pogoji so v obravnavanem primeru izpolnjeni glede vprašanja, navedenega v izreku tega sklepa. Vrhovno sodišče je zato revizijo v tem obsegu dopustilo.

Zakon o pravdnem postopku (1999) - ZPP  - člen 339, 339/2-8, 347, 347/2, 348, 348/5

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.